ગુજરાતમાં લોકસભા ચૂંટણીની તૈયારી શરુ કરતા ભાજપે બેઠક વાઈસ સમીક્ષા શરૂ કરી છે તે પુર્વે બેઠકો જીતવાની વ્યુહ રચનાના ભાગરૂપે કોંગ્રેસ શાસનની પંચાયત, નગરપાલીકા તોડવા કરતા હવે પક્ષની જ સંગઠન શક્તિ પર જવા નિર્ણય લીધો છે. પક્ષના સૂત્રોના જણાવ્યા મુજબ 2017માં ચૂંટણી પુર્વે ભાજપે જે રીતે રાજયસભા ચૂંટણી અને તે બાદ કોંગ્રેસના ધારાસભ્યોને ખેડવીને પણ ધારાસભા બેઠકો જીતવા પ્રયાસ કર્યા તેમાં ધારી સફળતા મળી નથી. ઉલ્ટાનું આ આયાતીઓના આગમનની ભાજપમાં એક નવું જૂથ પેદા થયું છે તો ભાજપમાં ગયેલા અને ચૂંટણી હારેલા કોંગ્રેસના અગ્રણીઓ હવે લોકસભામાં કેવી ભૂમિકા ભજવશે તેની પણ ચિંતા છે. ઉપરાંત રાજકોટ જીલ્લા પંચાયત તોડવા માટે એક તબકકે ખુદ મુખ્યમંત્રીએ પણ ટુંક સમયમાં ‘ખુશખબર’ મળશે તેવી જાહેરાત કર્યા બાદ આજ દિન સુધી સતા પલટો થયો નથી અને ભાજપ હવે સરકારની મદદથી સુપરસીડ જેવા માર્ગ અપનાવે તો તેના ભાજપ સાથે ગયેલા કોંગ્રેસના ચૂંટાયેલા સભ્યો પણ વિરોધમાં જાય તેવી શકયતા છે. આમ રાજકોટ જીલ્લા પંચાયતનું હાડકું ગળામાં ફસાઈ ગયું છે તેથી બીજા વિપક્ષી શાસનમાં હવે ચૂંટણી સુધી ‘પાકુ’ નહી હોય ત્યાં સુધી કોઈ દુસાહસ નહી કરવા સલાહ અપાઈ છે.